**ŠTATÚT**

**RADY PARTNERSTVA**

**PRE INTEGROVANÝ ÚZEMNÝ ROZVOJ BRATISLAVSKÉHO KRAJA  
NA ROKY 2021-2027**

**Vymedzenie pojmov**

**Integrovaný územný rozvoj** je rozvoj založený na prepájaní odvetvových politík na rôznych hierarchických úrovniach (európskej, národnej, regionálnej, komunálnej) na územnom prístupe s cieľom zabezpečiť udržateľný rozvoj a efektívne využitie zdrojov pre dosiahnutie vyššej kvality života jeho obyvateľov.

**Územná spolupráca** je v zmysle zákona č. 539/2008 Z. z. o podpore regionálneho rozvoja (ďalej len „zákon“) spolupôsobenie sociálno-ekonomických partnerov pri zvyšovaní úrovne hospodárskeho rozvoja a sociálneho rozvoja v nadväznosti na územie kraja.

**Integrované územné stratégie** (ďalej len „IÚS“) sú komplexné rozvojové stratégie územia integrujúce všetky aspekty rozvoja a rozvojové aktivity v území. IÚS vychádzajú z Programov hospodárskeho rozvoja a sociálneho rozvoja (ďalej len „PHRSR“) samosprávnych krajov (ďalej aj ako „VÚC“) a jadrových ťažísk osídlenia v spolupráci so sociálno-ekonomickými partnermi v zmysle zákona. IÚS sú základnou stratégiou pre zabezpečenie integrovaného územného rozvoja podporovaného územnými nástrojmi EÚ, ako sú integrované územné investície.

**Integrované územné investície** (ďalej len „IÚI“) sú jedným z kľúčových finančných nástrojov implementácie IÚS. IÚI sú v rámci strategických investičných balíčkov IÚS tou časťou, ktorá bude financovaná zo všetkých zdrojov EÚ a naprieč všetkými politickými cieľmi. Nástroj IÚI nahrádza systém dopytovo orientovaných výziev, avšak nevylučuje ich využitie v špecifických prípadoch.

**Strategicko-plánovacie regióny** (ďalej len „SPR“) sú územiami, pre ktoré sú v rámci PHRSR VÚC definované špecifické stratégie. Skupina miest a obcí tvoriaca SPR môže na základe zmluvy o spolupráci vypracovať spoločný PHRSR skupiny obcí v zmysle zákona a tým nahradiť PHRSR jednotlivých obcí.

**Územie udržateľného mestského rozvoja** (ďalej len „územie UMR“) je územie jadrového mesta alebo mesta a obcí jeho zázemia resp. mestských častí, v ktorom prebiehajú intenzívne interakcie a medzi-komunálna spolupráca a implementácia spoločnej stratégie zabezpečuje efektívne využitie rozvojového potenciálu a riešenie problémov. Územie UMR predstavuje špecifický strategicko-plánovací región.

**Stratégia udržateľného mestského rozvoja** (ďalej len „UMR“) je nástrojom na podporu využitia rozvojového potenciálu a riešenia spoločných problémov jadrového mesta a jeho zázemia. Je spoločnou stratégiou územia UMR. Stratégia UMR je súčasťou IÚS.

**Strategický investičný balíček** je súbor vzájomne prepojených integrovaných projektových balíčkov, ktorého realizácia ako celku je potrebná pre naplnenie niektorej z priorít IÚS.

**Integrovaný projektový balíček** je súbor kľúčových/nosných operácií (projektov) v rámci strategického investičného balíčka. Vzhľadom na potrebu ponechania dostatočného priestoru pre flexibilné rozhodovanie po dobu realizácie IÚS sú tieto operácie (projekty) v IÚS definované len ako integrované projektové balíčky, ktoré budú napĺňané konkrétnymi projektmi na základe rozhodnutia Rady partnerstva z projektových zámerov ktoré do zásobníka projektov navrhnú sociálno-ekonomickí partneri.

**Projekt** je návrh operácie/projektový zámer, ktorý je určený na realizáciu/realizovaný ako súčasť implementácie IÚS rozhodnutím v zmysle metodiky IÚI a Štatútu. Projekty sú realizované sociálno-ekonomickými partnermi a vzájomne koordinované IÚS a Radou partnerstva.

**Projektový zámer** je návrh operácie (projektu), ktorá by mala prispieť k naplneniu priorít a cieľov IÚS. Projektové zámery podané sociálno-ekonomickými partnermi tvoria zásobník projektov.

**Operácia** je:

a) projekt, zmluva, akcia alebo skupina projektov, ktoré boli vybrané v rámci príslušných programov;

b) v kontexte finančných nástrojov programový príspevok na finančný nástroj a následná finančná podpora, ktorú poskytuje konečným prijímateľom uvedený finančný nástroj.

**Kľúčová/nosná operácia** je operácia strategického významu v zmysle nariadenia Európskeho parlamentu a Rady[[1]](#footnote-1), ktorá rozhodujúcim spôsobom prispieva k plneniu cieľov programu a ktorá je predmetom osobitných monitorovacích a komunikačných opatrení.

**Preambula**

1. Rada partnerstva pre integrovaný územný rozvoj Bratislavského kraja (ďalej len „Rada partnerstva“) predstavuje kľúčový inštitucionálny mechanizmus pre definovanie územných cieľov prostredníctvom IÚS a ich realizáciu v Operačnom programe Slovensko. Partnerstvo podľa tohto Štatútu sa ustanovuje na základe osobitného predpisu,13) v súlade s § 7 Zákona č. 121 /2022 o príspevkoch z fondov Európskej únie a o zmene a doplnení niektorých zákonov14) a § 2 písm. 121 /2022 Z. z. o príspevkoch z fondov Európskej únie a o zmene a doplnení niektorých zákonov a § 2 písm. g) zákona o regionálnom rozvoji ako forma spolupráce medzi sociálno-ekonomickými partnermi, ktorí zabezpečujú hospodársky, sociálny, územný a udržateľný rozvoj kraja.
2. Radu partnerstva je treba vnímať ako flexibilnú komunikačnú a rozhodovaciu platformu pre trvalú spoluprácu sociálno-ekonomických partnerov v danom území regiónu s pôsobnosťou VÚC.
3. Rady partnerstva sú vytvárané z iniciatívy Ministerstva investícií, regionálneho rozvoja a informatizácie Slovenskej republiky, za spolupráce subjektov miestnej a regionálnej samosprávy a ich pôsobenie upravuje Štatút Rady partnerstva.

**Článok 1**

**ÚVODNÉ USTANOVENIA**

1. Štatút Rady partnerstva (ďalej len „Štatút“) upravuje postavenie, pôsobnosť, zloženie a úlohy Rady partnerstva. Procedurálne otázky fungovania Rady partnerstva upravuje jej Rokovací poriadok, ktorý je prílohou tohto Štatútu
2. Rada partnerstva sa ustanovuje s prihliadnutím na článok 6 Návrhu Nariadenia Európskeho parlamentu a Rady, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde plus, Kohéznom fonde a Európskom námornom a rybárskom fonde a rozpočtové pravidlá pre uvedené fondy, ako aj pre Fond pre azyl a migráciu, Fond pre vnútornú bezpečnosť a Nástroj pre riadenie hraníc a víza, COM/2018/375 final, 2018-0196(COD), na základe zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov, a v súlade s príslušnými ustanoveniami zákona č. 302/2001 Z. z. o samospráve vyšších územných celkov (zákon o samosprávnych krajoch), zákona č. 363/1990 Zb. o obecnom zriadení v znení neskorších predpisov a zákona č. 377/1990 Zb. o hlavnom meste Slovenskej republiky Bratislave v znení neskorších právnych predpisov.
3. Rada partnerstva je stálym kolektívnym komunikačným koordinačným orgánom a nástrojom územnej spolupráce na území samosprávneho kraja.
4. Rada partnerstva koordinuje prípravu a implementáciu IÚS a slúži na zabezpečenie participatívneho manažmentu integrovaného územného rozvoja VÚC, predovšetkým na prípravu, schvaľovanie, riadenie realizácie, monitorovanie a hodnotenie implementácie IÚS VÚC v rozsahu svojej pôsobnosti.
5. Radu partnerstva tvoria zástupcovia sociálno-ekonomických partnerov podľa § 2 písm. e) zákona[[2]](#footnote-2).
6. Bratislavský samosprávny kraj (ďalej len „BSK“) plní úlohu gestora prípravy a implementácie IÚS. Hlavné mesto SR Bratislava plní úlohu gestora vo veciach týkajúcich sa UMR.

**Článok 2**

**PÔSOBNOSŤ RADY PARTNERSTVA**

1. Rada partnerstva vykonáva nasledovné úlohy:
   1. volí a odvoláva svojho podpredsedu,
   2. koordinuje tvorbu návrhu IÚS,
   3. zodpovedá za prípravu IÚS v rozsahu vízie, cieľov, priorít, strategických investičných balíčkov a merateľných ukazovateľov pre jednotlivé špecifické ciele,
   4. rokuje o návrhu IÚS resp. jej aktualizácie, formuluje pripomienky a spolupracuje so sociálno-ekonomickými partnermi za účelom vyriešenia vznesených pripomienok a za účelom dosiahnutia dohody o znení návrhu IÚS,
   5. schvaľuje návrh IÚS,
   6. koordinuje a iniciuje tvorbu, zostavuje, aktualizuje zásobník projektových zámerov,
   7. schvaľuje v takte programového rozpočtovania zo zásobníka projektov vybrané projektové zámery, ktoré budú podporené v rámci jednotlivých integrovaných projektových balíčkov a alokáciách im určených (tieto projekty sú vedené v zozname projektov určených na financovanie). Minimálnymi kritériami pre výber projektového zámeru zo zásobníka projektov na podporu sú disponibilnosť zdrojov, miera a efektívnosť akou daný projektový zámer prispieva k naplneniu cieľov IÚS, jeho pripravenosť, udržateľnosť a vecný a časový súlad s procesom implementácie IÚS,
   8. schvaľuje kombinované projektové zámery pre aktivity územnej samosprávy a štátnej správy na základe záväzného stanoviska príslušného orgánu štátnej správy (alebo príslušných orgánov štátnej správy) o pripustení financovania štátnej aktivity/aktivít zo zdrojov Programu Slovensko alebo z iných programov,
   9. schvaľuje žiadateľa, ktorý je poverený vypracovaním projektového zámeru pre integrovanú územnú investíciu,
   10. schvaľuje žiadateľa, ktorý je poverený vypracovaním žiadosti o nenávratný finančný príspevok z Programu Slovensko pre aktivity územnej samosprávy,
   11. schvaľuje vyradenie projektového zámeru zo zoznamu podporovaných zámerov, ak žiadateľ nepredloží žiadosť, vychádzajúcu z projektového zámeru na administratívne posúdenie možnosti financovania na ROv stanovenom termíne,
   12. schvaľuje zmenu stanoveného termínu najneskoršieho začiatku realizácie projektu v zozname projektových zámerov, resp. iné zmeny v projektovom zámere,
   13. iniciuje aktualizáciu IÚS,
   14. vydáva odporúčania pre zlepšenie implementácie IÚS pre riadiaci orgán (ďalej len „RO“),
   15. spolupodieľa sa na monitorovaní a hodnotení realizácie IÚS z pohľadu dosahovania cieľov rozvoja, vrátane návrhu a schválenia zmien v súlade s výsledkami hodnotenia,
   16. berie na vedomie správy o príprave a implementácii IÚS predkladané RO,
   17. poskytuje súčinnosť RO pri priebežnom, ako aj konečnom monitorovaní a hodnotení implementácie IÚS,
   18. vykonáva činnosť za účelom harmonického rozvoja a efektívneho prepojenia s územím Trnavského kraja a Nitrianskeho kraja,
   19. vykonáva ďalšie činnosti vyplývajúce z tohto Štatútu na základe požiadavky členov Rady partnerstva,
   20. schvaľuje svoj rokovací poriadok.
2. Pri plnení úloh podľa ods. 1 tohto článku sú členovia Rady partnerstva a ich zástupcovia viazaní podmienkami vyplývajúcimi z platnej legislatívy o príspevku poskytovanom   
   z európskych štrukturálnych a investičných fondov na dané programovacie obdobie,   
   z programovej a riadiacej dokumentácie, z metodických usmernení RO, ktoré boli zverejnené na webovom sídle ROa ostatnými podmienkami, ustanoveniami a riadiacou dokumentáciou, upravujúcou implementáciu fondov EÚ.
3. Funkciu Rady partnerstva vo vzťahu k uplatneniu špecifických nástrojov podpory UMR plní Komora UMR.

**Článok 3**

**ZLOŽENIE A ORGÁNY RADY PARTNERSTVA**

1. Radu partnerstva tvoria nasledovné subjekty, ktorých činnosť alebo pôsobnosť sa vzťahuje k územiu Bratislavského kraja:
   1. členovia reprezentujúci regionálnu územnú samosprávu
      1. Bratislavský samosprávny kraj
   2. členovia reprezentujúci miestnu územnú samosprávu
      1. Hlavné mesto SR Bratislava
      2. Regionálne združenie M.Č. hl. mesta SR Bratislavy
      3. Mesto Malacky
      4. Mesto Pezinok
      5. Mesto Senec
      6. Združenie miest a obcí Záhoria
      7. Združenie miest a obcí Malokarpatského regiónu
      8. Regionálne združenie obcí Podunajskej oblasti
   3. členovia reprezentujúci sektor sociálno-ekonomických partnerov
      1. Bratislavská integrovaná doprava, a.s.
      2. Dopravný podnik Bratislava, a.s.
      3. OZ Cyklokoalícia
      4. Železnice Slovenskej republiky, a.s.
      5. Slovenská akadémia vied
      6. Slovenská technická univerzita
      7. Ekonomická univerzita v Bratislave
      8. Asociácia pracovníkov súkromných škôl a školských zariadení Slovenska
      9. Ekumenická rada cirkvi v SR
      10. Republiková únia zamestnávateľov
      11. Asociácia zamestnávateľských zväzov a združení SR
      12. KU.BA - Kultúrna Bratislava
      13. Bratislava Region Tourism
      14. Miestna akčná skupina Dolné Záhorie
      15. Miestna akčná skupina Podhoran
      16. Miestna akčná skupina Malokarparský región
      17. Miestna akčná skupina Malodunajsko
      18. Univerzitná nemocnica Bratislava
      19. Asociácia nemocníc Slovenska
      20. Asociácia súkromných lekárov SR
      21. Asociácia poskytovateľov sociálnych služieb v SR
      22. Slovenská komora sociálnych pracovníkov a asistentov sociálnej práce
      23. OZ Brána do života
      24. Špirála
      25. Asociácia podnikateľov v odpadovom hospodárstve
      26. Asociácia vodárenských spoločností
   4. členovia reprezentujúci štátnu správu
      1. Ministerstvo investícií, regionálneho rozvoja a informatizácie Slovenskej republiky,
      2. Ministerstvo dopravy a výstavby Slovenskej republiky,
      3. Ministerstvo hospodárstva Slovenskej republiky,
      4. Ministerstvo školstva, vedy, výskumu a športu Slovenskej republiky,
      5. Ministerstvo práce, sociálnych vecí a rodiny Slovenskej republiky,
      6. Ministerstvo zdravotníctva Slovenskej republiky,
      7. Ministerstvo životného prostredia Slovenskej republiky,
      8. Ministerstvo vnútra Slovenskej republiky (Okresné úrady sú reprezentované jedným zástupcom, pričom tento zástupca reprezentuje pozíciu Ministerstva vnútra Slovenskej republiky v Rade partnerstva po vzájomnej dohode),
      9. Ministerstvo kultúry Slovenskej republiky,
      10. Úrad vlády Slovenskej republiky,
      11. Ministerstvo pôdohospodárstva a rozvoja vidieka Slovenskej republiky,
      12. Ministerstvo financií Slovenskej republiky (zástupca Útvaru hodnoty za peniaze)
      13. Úrad splnomocnenca vlády SR pre rómske komunity.
2. Činnosť Rady partnerstva koordinuje predseda Rady partnerstva. Predsedom RP je predseda samosprávneho kraja. Predseda RP zvoláva rokovanie Rady partnerstva.
3. Rada partnerstva sa člení na komory a tematické komisie.
4. Za koordináciu a prípravu zasadnutí Rady partnerstva, ako aj za poskytovanie metodickej asistencie pre žiadateľov, zodpovedá sekretariát Rady partnerstva, ktorého úlohy bližšie upravuje Rokovací poriadok Rady partnerstva.

**Článok 4**

**KOMORY RADY PARTNERSTVA**

1. Komory tvoria organizačný rámec systému rozhodovania v Rade partnerstva. Sú vytvorené na základe príslušnosti členov Rady partnerstva k skupinám sociálno-ekonomických partnerov, resp. ich územnej príslušnosti.
2. V komorách Rady partnerstva sa realizujú rozhodovacie právomoci Rady partnerstva v zmysle tohto Štatútu s cieľom zabezpečiť efektívnu spoluprácu, partnerstvo, kompetentnosť a transparentnosť procesov pri príprave, schvaľovaní, implementácii, monitorovaní a hodnotení implementácie IÚS.

1. Jeden člen Rady partnerstva môže mať maximálne jedného zástupcu v jednej komore Rady partnerstva.
2. Rada partnerstva sa skladá z nasledujúcich komôr:
   1. Komora regionálnej samosprávy,
   2. Komora miestnej územnej samosprávy,
   3. Komora sociálno - ekonomických partnerov,
   4. Komora štátnej správy,

**Článok 5**

**KOMORA REGIONÁLNEJ SAMOSPRÁVY**

1. Predseda samosprávneho kraja zastupuje VÚC v Rade partnerstva a je zároveň predsedom Rady partnerstva.
2. Zabezpečuje informovanie orgánov VÚC o činnosti Rady partnerstva, jej záveroch, návrhoch a požiadavkách.

**Článok 6**

**KOMORA MIESTNEJ ÚZEMNEJ SAMOSPRÁVY**

1. Komora miestnej samosprávy je tvorená minimálne piatimi členmi.
2. V komore miestnej samosprávy musia byť zastúpené prostredníctvom svojho zástupcu všetky obce v území príslušného samosprávneho kraja, pričom žiadna obec nemôže byť reprezentovaná dvoma zástupcami. Jeden zástupca môže reprezentovať viacero obcí na základe územnej dohody.
3. Obce môžu byť zastúpené prostredníctvom zástupcu zvoleného za príslušné RZ ZMO, resp. sformovaný strategicko-plánovací región. Obec, ktorá nie je členom RZ ZMO, resp. SPR, môže byť reprezentovaná samostatne, pričom váha jej hlasu predstavuje podiel jej populácie na celkovej populácii kraja.
4. V prípade nominácie zástupcu obcí za strategicko-plánovací región je nominácia ich zástupcu schvaľovaná príslušnými obcami. V prípade, že SPR nie je stotožnené s RZ ZMO, uzavrú dotknuté obce memorandum o spolupráci.
5. Zástupcovia RZ ZMO, resp. SPR reprezentujú spoločný názor a pozície obcí schválených v RZ ZMO, resp. SPR.
6. Hlasovanie v komore miestnej samosprávy sa uskutočňuje na základe princípu vážených hlasov, pričom veľkosť hlasu člena zodpovedá podielu počtu obyvateľov, ktorých reprezentuje, na celkovom počte obyvateľov, ktorých reprezentujú všetci členovia tejto komory. Počet obyvateľov obce môže byť započítaný len jednému členovi komory. Pri váhe hlasu zástupcu RZ ZMO, resp. SPR sa zohľadňuje počet obyvateľov obcí, ktoré reprezentuje, ponížený o počet obyvateľov za sídla, ktoré majú vlastného zástupcu.
7. V prípade modelu dvojúrovňovej miestnej samosprávy hlavného mesta Slovenskej republiky Bratislavy je váha hlasu rozdelená medzi zástupcom mesta a zástupcom mestských častí na základe podielu dohodnutého v rámci mesta a mestských častí tak, aby vo výsledku bolo zastúpených vždy 100 % obyvateľov. Váha hlasu mestských častí je rozdelená alikvotne, podľa podielu populácie mestskej časti na celkovej populácii mesta, medzi jednotlivé mestské časti a súčet ich hodnoty bude predstavovať váhu hlasu zástupcu mestských častí v Komore miestnej samosprávy.
8. Rozhodnutia sa v komore prijímajú na základe jednoduchej väčšiny, ktorá predstavuje 51% váhy hlasov a zároveň súhlasom minimálne 50% hlasujúcich členov.

**Článok 7**

**KOMORA ŠTÁTNEJ SPRÁVY**

1. Komora štátnej správy je tvorená minimálne zástupcami ÚOŠS s hlasovacím právom zastupujúcimi nasledovné orgány:
   1. Ministerstvo investícií, regionálneho rozvoja a informatizácie Slovenskej republiky,
   2. Ministerstvo dopravy a výstavby Slovenskej republiky,
   3. Ministerstvo hospodárstva Slovenskej republiky,
   4. Ministerstvo školstva, vedy, výskumu a športu Slovenskej republiky,
   5. Ministerstvo práce, sociálnych vecí a rodiny Slovenskej republiky,
   6. Ministerstvo zdravotníctva Slovenskej republiky,
   7. Ministerstvo životného prostredia Slovenskej republiky,
   8. Ministerstvo vnútra Slovenskej republiky (Okresné úrady sú reprezentované jedným zástupcom, pričom tento zástupca reprezentuje pozíciu Ministerstva vnútra Slovenskej republiky v Rade partnerstva po vzájomnej dohode),
   9. Ministerstvo kultúry Slovenskej republiky,
   10. Úrad vlády Slovenskej republiky,
   11. Ministerstvo pôdohospodárstva a rozvoja vidieka Slovenskej republiky,
   12. Ministerstvo financií Slovenskej republiky (zástupca Útvaru hodnoty za peniaze).
2. Predsedom komory je zástupca MIRRI SR.
3. Komora štátnej správy je uznášaniaschopná, ak je prítomná nadpolovičná väčšina všetkých jej členov.
4. Hlasovanie v komore sa uskutočňuje nasledovným spôsobom:
   1. v prípade projektových zámerov spadajúcich do výlučnej kompetencie územnej samosprávy, prostredníctvom rovného hlasovacieho práva, väčšinovým hlasovaním jednoduchou väčšinou všetkých prítomných. Každý člen má jeden hlas.
   2. v prípade projektových zámerov, ktorých súčasťou je aktivita štátnej správy, za komoru hlasuje kompetenčne príslušný ústredný orgán štátnej správy. Ostatní členovia komory majú v uvedenom prípade právo na odporúčacie stanovisko, ktoré sa uvedie v zápisnici.
   3. v prípade projektových zámerov, v rámci ktorých je realizovaných viacero aktivít štátnej správy, sa vyžaduje konsenzus medzi kompetenčne príslušnými ústrednými orgánmi štátnej správy. Aktivita ústredného orgánu štátnej správy s negatívnym stanoviskom je vylúčená z projektového zámeru a zvyšné aktivity projektového zámeru sú opätovne prehodnotené Radou partnerstva.
   4. v prípade nerozhodného výsledku hlasovania členov Komory štátnej správy je rozhodujúci hlas predsedu Komory štátnej správy.
5. V prípade hlasovania o projektových zámeroch, v rámci ktorých sa implementujú aktivity týkajúce sa špecifických cieľov implementovaných štátom, vydáva komora štátnej správy (príslušný ÚOŠS) záväzné stanovisko.

**Článok 8**

**KOMORA SOCIÁLNO-EKONOMICKÝCH PARTNEROV**

1. Komoru sociálno–ekonomických partnerov tvorí najmä:
   1. zástupca akademického sektora,
   2. zástupca občianskeho sektora,
   3. zástupca poskytovateľov sociálnych služieb,
   4. zástupca podnikateľského sektora,
   5. zástupca miestnych akčných skupín.
2. Hlasovanie v komore sa uskutočňuje prostredníctvom rovného hlasovacieho práva, jednoduchou väčšinou všetkých prítomných. Každý člen má jeden hlas. V prípade nerozhodného výsledku hlasovania členov je rozhodujúci hlas predsedu Komory sociálno -ekonomických partnerov.

**Článok 9**

**TEMATICKÉ KOMISIE RADY PARTNERSTVA**

1. Tematické komisie Rady partnerstva tvoria pracovný organizačný rámec práce Rady partnerstva. Sú vytvárané pre každú prioritu definovanú IÚS, avšak minimálne pre nasledujúce oblasti rozvoja územia VÚC:
   1. Udržateľná doprava
   2. Školstvo, veda, výskum a inovácie
   3. Cestovný ruch a kultúra
   4. Zdravotníctvo
   5. Sociálna oblasť
   6. Životné prostredie
2. Tematické komisie sú tvorené členmi Rady partnerstva a prizvanými odborníkmi.
3. Tematická komisia najmä:
   1. podieľa sa na tvorbe IÚS v danej tematickej oblasti, navrhuje projektové zámery na podporu v rámci integrovaných projektových balíčkov zo zásobníka projektov,
   2. navrhuje projektové zámery do zásobníka projektov IÚS,
   3. dáva odporúčania pre zlepšenie prípravy, implementácie, monitorovania a hodnotenia projektov IÚS,
   4. spolupodieľa sa na monitorovaní a hodnotení realizácie projektov IÚS.

**Článok 10**

**ZÁVEREČNÉ USTANOVENIA**

1. Štatút Rady partnerstva vydáva predseda samosprávneho kraja a schvaľuje MIRRI SR. Účinnosť nadobúda dňom jeho zverejnenia na webovom sídle samosprávneho kraja.
2. Rada partnerstva zaniká rozhodnutím nadpolovičnej väčšiny jej členov alebo rozhodnutím jej zriaďovateľa.

V Bratislave, ...............

....................................................................................

Mgr. Juraj Droba, MBA MA

predseda Bratislavského samosprávneho kraja

Príloha 1: Rokovací poriadok

1. Nariadenie Európskeho parlamentu a Rady, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde plus, Kohéznom fonde a Európskom námornom a rybárskom fonde a rozpočtové pravidlá pre uvedené fondy, ako aj pre Fond pre azyl a migráciu, Fond pre vnútornú bezpečnosť a Nástroj pre riadenie hraníc a víza, COM/2018/375 final - 2018/0196 (COD) [↑](#footnote-ref-1)
2. Sociálno-ekonomickí partneri sú subjekty verejnej správy, podnikatelia a mimovládne organizácie pôsobiace v oblasti regionálneho rozvoja na miestnej, regionálnej alebo celoštátnej úrovni, [↑](#footnote-ref-2)